N Á R O D N Á    R A D A    S L O V E N S K E J    R E P U B L I K Y
II. volebné obdobie

1443

VLÁDNY   NÁVRH

Zákon,
z ..............  2002,

ktorým  sa   mení   a dopĺňa   zákon    Národnej    rady     Slovenskej republiky  č. 332/1996 Z.z. o vinohradníctve a vinárstve a o zmene zákona č. 61/1964 Zb. o rozvoji  rastlinnej   výroby   v   znení   zákona č. 132/1989 Zb.  v   znení zákona č. 23/2002 Z.z.

Národná rada Slovenskej republiky sa uzniesla na tomto zákone:

Čl. I

Zákon Národnej rady Slovenskej republiky č. 332/1996 Z.z. o vinohradníctve a vinárstve a o zmene zákona č. 61/1964 Zb. o rozvoji rastlinnej výroby v znení zákona č. 132/1989 Zb. v znení zákona č. 23/2002 Z.z. sa mení a dopĺňa takto:

1.	V § 3 ods. 18 sa vypúšťajú slová “a značkových vín zmesových”.

2.	V § 3 sa za odsek 33 vkladajú nové odseky 34 až  42, ktoré znejú:
“(34) Vinohradnícky register je evidencia užívateľov plochy alebo plôch vhodných na výsadbu viniča; tvorí ho textová a mapová časť.

  (35) Hroznová šťava  je  tekutý produkt získaný z hrozna, upravený  chemickými konzervačnými látkami uvedenými v osobitnom predpise3), s výnimkou oxidu siričitého, alebo pasterizáciou, prípadne zahustením  a následným  zriedením vodou, u ktorého je dočasne zastavený spontánny kvasný proces, a jeho obsah alkoholu  neprekračuje 1 % obj.;  je určená pre  výrobu nealkoholických nápojov.   

  (36) Skutočný alkohol je obsah alkoholu v objemových percentách, ktoré výrobok obsahuje  pri 20 0C ,  vyjadrený ako objem etanolu v litroch obsiahnutý v 100 l  (obj.  %).

  (37) Celkový alkohol je obsah alkoholu v objemových percentách súčtu skutočného a možného obsahu  alkoholu v objemových jednotkách.

      (38)  Potenciálny alkohol je obsah alkoholu v objemových percentách, ktoré môžu vzniknúť úplným  prekvasením cukru obsiahnutého v 100 objemových jednotkách. 

       (39)  Kupáž je zmes vín alebo muštov.  

  	    (40)  Tirážny likér je produkt, ktorý sa pridáva do kupáže za účelom začatia druhotného kvasenia pri  výrobe šumivých vín.

  (41) Expedičný likér je produkt, ktorý sa pridáva do šumivého vína za účelom dosiahnutia požadovanej chuti.

  (42)  Školenie vína je technologický postup pri výrobe vína, ktorý vedie k odstráneniu nežiadúcich látok a zvýšeniu kvality vína.”.

	V poznámke pod čiarou k odkazu 3 sa citácia “Zákon Národnej rady Slovenskej republiky č. 152/1995 Z.z. o potravinách” nahrádza citáciou “Zákon Národnej rady Slovenskej republiky č. 152/1995 Z.z. o potravinách v znení neskorších predpisov”.

3.	V § 4  ods. 1  sa za slovo  “sadenice” vkladajú slová  “registrovaných odrôd” .

4.	V § 5 ods. 7 písm. b) a c) sa vypúšťa slovo “výberové” v príslušnom gramatickom tvare.

5.	Za § 6 sa vkladá nový  § 6a, ktorý vrátane nadpisu znie:

“§ 6a
Oprávnenie pestovať vinič hroznorodý na podnikateľské účely

(1) Vysádzať vinič hroznorodý na podnikateľské účely je oprávnená každá fyzická osoba alebo každá právnická osoba, ktorá je vlastníkom, nájomcom alebo vypožičiavateľom pozemku s vhodnými pôdno-klimatickými podmienkami, na ktorom je povolené pestovať vinič.

(2) Vysádzať vinič hroznorodý na výmere väčšej ako 1000 m2  určený na podnikateľské účely možno  ako
       a)  novú výsadbu na výmere určenej  ministerstvom,
       b) opakovanú výsadbu na výmere, na ktorej bol vysadený vinič hroznorodý ku dňu účinnosti tohto zákona alebo opakovanú výsadbu na výmere, na ktorej bol vinič vyklčovaný najneskôr pred uplynutím ôsmich  rokov.

(3) Podrobnosti o vysádzaní viniča hroznorodého na podnikateľské účely ustanoví ministerstvo všeobecne záväzným právnym predpisom.”. 

6. V § 8  ods. 1 písmeno a) znie:
“a) upravovať cukornatosť  čerstvého hrozna, kvasiaceho muštu a mladého, alebo ešte kvasiaceho mladého vína na výrobu stolového a akostného bieleho vína pridaním cukru, koncentrovaného hroznového muštu a  rektifikovaného koncentrovaného hroznového muštu nad 12 % obj.  celkového alkoholu  (20 kg cukru na 100 l muštu) a na výrobu červeného vína nad 12,5 % obj.  celkového alkoholu (21 kg cukru na 100 l muštu),”.

7. V § 8 ods. 1 písm. b) a c) sa vypúšťa slovo “výberového”.

8. V § 8 sa za odsek 2 vkladá nový odsek 3, ktorý znie: 
“(3) Zakazuje sa dovážať mušty alebo pomleté hrozno na účely výroby vína.”.

9. V § 9 písm. c) sa vypúšťa slovo “výberové”.

10. V § 9 sa za písmeno c) vkladá nové písmeno d), ktoré znie: 
“d) akostné víno vyrobené vo vymedzených regiónoch (ďalej “akostné víno psr”),”.

      Doterajšie  písmená d),  e) a  f) sa označujú ako písmená e), f) a g).

11. § 10 vrátane nadpisu znie:
“§10
Stolové víno

(1) Stolové víno sa vyrába z hrozna , ktoré dosiahlo cukornatosť  najmenej 13 kg na 100 l muštu.

(2) Prídavok cukru na úpravu muštu na účely výroby stolového vína nesmie presiahnuť zvýšenie minimálneho prirodzeného alkoholu o hodnotu 2,5 % obj. alkoholu v prepočte (4,25 kg cukru na 100 l muštu). V prípade uplatnenia mimoriadnych  opatrení podľa § 24 môže byť maximálne zvýšenie obsahu  prirodzeného alkoholu o hodnotu 3,5 % obj. alkoholu.

(3) Stolové víno sa nesmie označiť názvom odrody ani názvom odvodeným od názvu odrody a nesmie byť označené názvom vinohradníckej oblasti, vinohradníckeho rajónu alebo vinohradníckej obce s výnimkou stolového vína vyrobeného iba z hrozna domáceho pôvodu
       a)  miešaním, ak aspoň 85% stolového vína pochádza z vinohradníckej oblasti, ktorej názov nesie,
       b) z presne špecifikovaných odrôd vypestovaných vo vinohradníckej oblasti, ktorej názov nesie.

(4) Obsah alkoholu prítomného v stolovom víne nesmie byť nižší ako 8,5 % obj. a obsah celkového alkoholu vyšší ako 15 % obj.”.

12. V § 11 ods. 2 písm. b)  za slovom “charakterom” sa vkladajú slová “zmiešaním    hrozna jednotlivých odrôd pred jeho vylisovaním, alebo zmiešaním jednotlivých akostných odrodových vín;”.

13. V § 11 ods. 2  sa vypúšťa písmeno c).

14.  Za § 11 sa vkladá nový § 11a, ktorý vrátane nadpisu znie:

“§11a
Akostné víno vyrobené vo vymedzených regiónoch
 
  (1) Akostné víno , víno s prívlastkom  a upravované víno, ktoré sa  vyrába  vo vymedzených územiach Slovenska (ďalej len “región”) z  hrozna domáceho pôvodu sa označuje ako akostné víno psr.  

  (2) Uvádzať akostné vína psr do obehu možno iba po schválení ministerstvom na základe žiadosti vinára. 

  (3) Ministerstvo všeobecne záväzným právnym predpisom ustanoví 
       a)    hranice  regiónov, ako aj zoznam vinohradníckych obcí, ich  kategórie a zóny, 
       b) odrody viniča, z ktorých hrozna možno vyrábať akostné víno psr v jednotlivých  regiónoch,
       c)  spôsob výsadby, metódy pestovania a pestovateľský tvar viničového kra a hektárové úrody v jednotlivých  regiónoch,
       d)  metódy výroby vína, minimálny prirodzený obsah alkoholu a uskutočnenie analytických a organoleptických skúšok pre každé akostné víno psr.”.

15. Nadpis  § 12  znie: 
"§12
Víno s prívlastkom.”
.

16. V § 12 ods. 1 a 2 sa vypúšťa slovo “Výberové”.

17.  V § 12 sa za odsek 2 vkladajú nové odseky 3 a 4, ktoré znejú:
“(3) Víno s prívlastkom sa ďalej  člení na 
a)	odrodové víno s prívlastkom,
b)	značkové víno s prívlastkom .

        (4) V odrodovom víne s prívlastkom môžu prímesy iných odrôd dosiahnuť najviac 15 %. Značkové víno s prívlastkom je označené prívlastkom najnižšej kategórie.”.

18. V § 14 ods. 1 sa vypúšťa slovo “Výberové”. 

19. V § 16 odsek 2  znie: 
	“(2) Upravované víno sa člení na
a) šumivé víno, vyrobené prvotným alebo druhotným kvasením s pretlakom oxidu uhličitého najmenej 3 bary pri teplote 20 0C;  nie je povolené označiť ho ako sekt,
b)	 akostné šumivé víno – sekt, vyrobené druhotným kvasením akostných tuzemských   vín  s pretlakom oxidu uhličitého  najmenej 3,5 bary pri  teplote 20 0C, 
c)	  aromatické šumivé víno vyrobené  prvotným kvasením  aromatických muštov odrôd Irsai Oliver, Muškát moravský, Muškát Ottonel, Tramín červený, Müller Thurgau,  Devín  a   Pálava,   s   pretlakom oxidu uhličitého  najmenej 3 bary pri  teplote 20 0C;  nie je  povolené   označiť ho ako sekt,
d)	 akostné aromatické šumivé víno – aromatický sekt, vyrobené prvotným kvasením aromatických muštov odrôd  Irsai Oliver,   Muškát  moravský, Muškát Ottonel, Tramín červený, Műller  Thurgau, Devín  a Pálava, vhodných na výrobu akostného    vína,  s   pretlakom oxidu uhličitého najmenej 3,5 bary pri teplote 20 0C,  
e)	  perlivé víno, vyrobené prvotným alebo druhotným kvasením muštu alebo vína v tlakových nádobách s pretlakom oxidu uhličitého najmenej 1 bar a najviac 2,9 bary  pri  teplote 20 0C,
f)	  sýtené   víno,  vyrobené sýtením vína oxidom uhličitým s pretlakom najmenej  1  bar  a najviac 2,5 baru  pri teplote 20 0C,
g)	  dezertné víno, víno vyrobené z vína pridaním cukru alebo zahusteného muštu a vínneho destilátu,
h)	  aromatizované víno, vyrobené z vína pridaním cukru alebo zahusteného muštu, vínneho destilátu alebo alkoholu poľnohospodárskeho pôvodu a korenia alebo jeho macerátov,
i)	 likérové víno, vyrobené z kvasiaceho hroznového muštu, vína alebo ich kombináciou pridaním vínneho destilátu a zahusteného muštu.”.

20. V § 19  odsek 2  znie:
  “(2) Preskúšavaniu a zatriedeniu podlieha akostné víno, víno s prívlastkom, akostné víno psr,  tokajské víno a víno z dovozu určené na ďalšie spracovanie.”.

21. V § 19 ods. 5 sa vypúšťajú slová  “v množstve od 12 do 24 fliaš”. 

22. Za § 19 sa vkladá nový § 19a, ktorý vrátane nadpisu znie:

“§19a
Víno z dovozu

(1) Do Slovenskej republiky možno dovážať a uvádzať do obehu víno z dovozu, ak je dodávka vína doložená osvedčením vystaveným príslušným kontrolným orgánom v krajine pôvodu, obsahujúcim výsledky rozborov, ktoré preukazujú, že dodávka spĺňa požiadavky na akosť vína platné v krajine pôvodu.

(2) Ustanovenie odseku 1 sa primerane vzťahuje aj na dovoz muštu určeného na výrobu vína.”.

23. V § 21 odsek 1 znie: 
   “(1) Víno v spotrebiteľskom balení  musí byť na obale označené čitateľne, nezmazateľne a v štátnom jazyku; okrem údajov uvedených v § 11 a 12 sa na obale uvádzajú tieto údaje:
     a)	názov, adresa alebo meno a miesto trvalého pobytu vinára alebo inej osoby, ktorá víno uvádza do obehu,
     b)	obchodný názov výrobku so zatriedením podľa členenia uvedeného v § 9 a 16; ak ide o akostné odrodové víno, akostné víno psr a víno s prívlastkom aj názvom odrody,
     c)	štátna kontrolná známka pri víne s prívlastkom, akostnom víne psr a tokajskom víne,
     d)	objem balenia; označenie medzinárodného symbolu “e” možno uviesť na obale len vtedy, ak sú splnené podmienky ustanovené v osobitnom predpise3),
     e)	dátum plnenia do fliaš a číslo výrobnej dávky,
     f)	obsah alkoholu zaokrúhlene na 0,5 % obj.”.

24. V § 23 odseky 3 a 4 znejú:
 “(3) Vinár musí víno s prívlastkom, akostné víno psr a akostné víno odrodové skladovať v temných priestoroch bez prístupu priameho denného svetla pri teplote od 9 oC do 15  oC.

 (4) Na skladovanie vína s prívlastkom, akostného vína psr a akostného odrodového vína osobami, ktoré ho predávajú konečnému spotrebiteľovi, sa vzťahuje odsek 3 okrem povinnosti skladovať víno v temných priestoroch bez prístupu priameho denného svetla.”.

25. V § 23 ods. 5 sa vypúšťajú slová “značkové zmesové víno”.

26. § 24 vrátane nadpisu znie:

“§ 24
Mimoriadne opatrenia

        Ministerstvo môže v prípade nepriaznivých klimatických podmienok počas vegetácie viniča na základe žiadosti pestovateľských a spracovateľských organizácií povoliť výnimku:
a)	z požiadavky na najmenšiu cukornatosť muštu, ktorý sa môže použiť pri výrobe stolových vín alebo na dovoz,
b)	zo zákazu dovozu muštu a rmutu na základe vyhodnotenia bilancie a spotreby vína v dobe od 1.9. do 31.10. toho kalendárneho roku.”.

27. § 25 vrátane nadpisu znie:

“§25
Registrácia vinohradov, vinohradnícka evidencia

  (1) Každý vinohradník, ktorý užíva vinohrad alebo viac vinohradov s celkovou výmerou viac ako 1000 m2 na podnikateľské účely, je povinný sa zaregistrovať na kontrolnom ústave.

  (2) Zaregistrovať sa môže aj vinohradník, ktorý pestuje vinič hroznorodý na výmere menšej ako je uvedené v odseku 1.

  (3) Vinohradník uvedený v odseku 1 je povinný kontrolnému ústavu predložiť do 30 dní odo dňa, od ktorého dostal do vlastníctva, nájmu alebo výpožičky plochu na ktorej je povolené pestovať vinič hroznorodý, žiadosť  o  pridelenie registračného čísla.

  (4) Kontrolný ústav do 30 dní odo dňa doručenia žiadosti vydá osvedčenie o registrácii a  registračné číslo. Vinohradník je povinný označiť prideleným registračným číslom vinohrad, ktorý  obhospodaruje.

	  (5) Vinohradnícky  register vedie kontrolný ústav. Vinohradnícky register  obsahuje najmä		
a)	identifikačné údaje o vinohradníkovi,
b)	údaje o lokalizácii vinohradu (parcelné čísla) a výmere vinohradu,
c)	charakteristiku pestovaného viniča a produktov z neho,
d)	údaje z vinohradníckej evidencie a vinárskej evidencie.

  (6) Vinohradník vedie vinohradnícku evidenciu, v ktorej okrem náležitosti ustanovených osobitnými predpismi2) uvedie najmä:
a) plochu vinohradu,
b) počet vysadených krov viniča s členením podľa jednotlivých odrôd,
c) registračné číslo vinohradu.

 	 (7) Vinohradník oznámi
     a)	kontrolnému ústavu zrušenie vinohradu alebo akúkoľvek zmenu údajov uvedených v žiadosti o pridelenie registračného čísla,
     b)	Výskumnému ústavu vinohradníctva a vinárstva (ďalej len “výskumný ústav”),  každoročne množstvo vypestovaného hrozna v členení podľa jednotlivých odrôd v termíne uvedenom v osobitnom predpise19).”. 

28. V § 26 ods. 2 písm. b) sa na konci dopĺňajú slová “a muštov a zásoby vína a muštov.”.

29. V § 27 ods. 3 písmeno b) znie: 
      “b) registruje vinohrady a vedie vinohradnícky register,”.

30. V § 27 ods. 5 sa za písmeno c) vkladajú nové písmená d) a e), ktoré znejú:
      “d) vykonáva analýzy a zber údajov o pestovaní viniča hroznorodého, výrobe vína z hľadiska požiadaviek na kvalitu sadeníc a kvalitu vína,
       e) pripravuje podklady na určenie regiónov v ktorých sa vyrába akostné víno psr, spôsoby a metódy pestovania viniča a výroby tohto  vína.”.

31. V § 27 ods. 7 sa vypúšťajú slová “hrozna na účely výroby tokajského vína a osvedčovanie”.

32. V  §  28  ods. 1 písm.  a) sa slová “podľa § 25 ods. 4 a 5” nahrádzajú slovami “podľa § 25 ods. 6 a 7”. 

33. V § 28 odsek 7 znie: 
	  “(7) Pokuty sú príjmom štátneho rozpočtu.”.

34. V § 30  sa vypúšťa odsek 2.

Doterajší odsek 3 sa označuje ako odsek 2.

Čl. II

Tento zákon nadobúda účinnosť  1. januára 2003 s výnimkou § 6a ods. 2 a 3, ktoré nadobudnú účinnosť dňom vstupu Zmluvy o pristúpení Slovenskej republiky k Európskej únii a Európskym spoločenstvám do platnosti.